钦定古今图书集成/理学汇编/学行典/第078卷 > 明敖英慎言集训 > 《戒恶言》
## 钦定古今图书集成/理学汇编/学行典/第078卷 > 明敖英慎言集训 > 《戒恶言》

《诗》曰：“中冓之言，不可道也。所可道也，言之丑也。”
曾子曰：“言悖而出者，亦悖而入。”

《乐正子春》曰：“恶言不出于口，忿言不反于身。”

《乐毅》曰：“君子绝交无恶言。”

《荀子》曰：君子口不出恶言，　与人恶言，深于矛戟。
太史克曰：“少暭氏有不才子，崇饰恶言，天下之民谓
之穷奇。”

《省身铨要》曰：“刀疮易没，恶语难销。”

傅献简公曰：“以帷簿之罪加于人，最为暗昧，万一非
辜，则令终身被其恶名，至使君臣父子之闲难施面
目，言之得无讱乎。”

英曰：近见当路者镌谯属吏不职，乃出恶语振暴其短，渠不能堪，亦出不逊语持之，遂至交恶不可收拾。《子》曰：“人而不仁，疾之已甚，乱也。” 《曾子》曰：“出乎尔者，反乎尔者也。” 然哉然哉！